Raser mot Norsk Tippings kasino-planer
Norsk Tipping planlegger storstilt satsing på både nye underholdningsspill og gamle spill fra og med neste år. Forutsatt at Kulturdepartementet gir grønt lys, skal selskapet lansere nettvarianter av bingo, skrape- og kasinospill. Men kasinoet kommer ikke til å inkludere poker. Imidlertid vil kasinospillene inneholde både rulett og blackjack, skriver Aftenposten. - Vi står ved et veiskille, sier administrerende direktør Torbjørn Almlid i Norsk Tipping. Han sier selskapet har gjort et nøkternt anslag som viser at de nye spillene kan gi netto inntekter på 200-300 millioner kroner i året.Norsk Tipping mener at spillene ikke vil føre til mer spilleavhengighet og spilleproblemer. Spillene skal utformes slik at de fører til minst mulig uønsket spillatferd og blir overvåket, ifølge Norsk Tipping. - Dette er innenfor det mandatet som Kulturdepartementet har gitt oss, sier Almlid. Styreleder i Spillavhengighet-Norge, Lill-Tove Bergmo, raser mot forslaget. - Dette er vi er fullstendig imot, sier Bergmo til VG Nett. Bergmo forteller at de opplever stor pågang på hjelpetelefonen deres angående kasinospill. - Vi har hatt så stor økning på dette det siste året, at vi nå er i gang med nye ansettelser. Vi har rett og slett sprengt kapasitet, sier hun.Bergmo frykter at det nye forslaget til Norsk Tipping vil resultere i flere spillavhengige. - Jeg tror ikke dette vil ha mye å si for de som allerede spiller på utenlandske nettkasinoer, da de sannsynligvis vil fortsette å spille der. Det som bekymrer meg mest er de som kun spiller på Norsk Tippings spill i dag. De vil kanskje bli dratt inn i nettkasino-spill ettersom det er en svært aggressiv type spill som det er lett å bli avhengig av, sier hun. Bergmo mener nettspillene vil suge mest mulig penger ut av folk. - Kulturdepartementet sitt mål er å få folk til å slutte å spille på utenlandske nettkasinoer, og heller spille på Norsk Tipping, sier hun. Lotteritilsynet opplyser at det ikke har innvendinger mot Norsk Tippings planer, selv om de tidligere har advart mot utenlandske nettkasinoer. VG Nett/NTB
Norsk Tipping vil lansere det første virtuelle kasinoet på norsk jord.